作者:劉學箕
標題:賀新郎
內容:往事何堪說。念人生、消磨寒暑，漫營裘葛。少日功名頻看鏡，綠鬢鬅鬙未雪。漸老矣、愁生華髮。國恥家讎何年報，痛傷神、遙望關河月。悲憤積，付湘瑟。人生未可隨時別。守忠誠、不替天意，自能符合。誤國諸人今何在，回首怨深次骨。嘆南北、久成離絕。中夜聞雞狂起舞，袖青蛇、戛擊光磨鐵。三太息，皆空裂。